text: দৈনিক জনকন্ঠ || শাহজালালে সোনাসহ যাত্রী আটক
  স্টাফ রিপোর্টার ॥ হযরত শাহজালাল আন্তর্জাতিক বিমানবন্দরে এক যাত্রীর কাছ থেকে ৫০ লাখ টাকার সোনা আটক করেছে শুল্ক গোয়েন্দা ও তদন্ত অধিদফতরের বিমানবন্দর ইউনিট। শুক্রবার তাকে আটক করা হয়। অধিদফতরের মহাপরিচালক ড. মোঃ সহিদুল ইসলাম জানান, শুক্রবার বেলা ১১টায় ওমানের মাসকাট থেকে বাংলাদেশ বিমানের ফ্লাইট নং বিজি-২২২ এ আসেন যাত্রী মিজানুর রহমান। তার কাছ থেকে ৮টি স্বর্ণবার এবং ১০০ গ্রাম স্বর্ণালঙ্কার উদ্ধার করা হয়। জানা গেছে, গোপন সংবাদে গ্রীন চ্যানেল পার হওয়ার সময় তাকে আটক করেন শুল্ক গোয়েন্দারা। প্রাথমিক জিজ্ঞাসাবাদে মিজানুর রহমান স্বর্ণ থাকার বিষয়টি অস্বীকার করেন। পরে তার ট্রলির নিচে বিশেষ কায়দায় লুকিয়ে রাখা ৮টি স্বর্ণবার বের করা হয়। যার আনুমানিক মূল্য ৫০ লাখ টাকা।